
คำสั่งองค์การบริหารส่วนตำบลตำบลบาโงยซิแน

ที่  013   /2559

เรื่อง    จัดตั้งศูนย์รับเรื่องราวร้องทุกข์และร้องเรียนและมอบหมายเจ้าหน้าที่รับผิดชอบ 

..................................................................


ด้วยปัจจุบันเป็นที่ประจักษ์ว่าองค์กรปกครองส่วนท้องถิ่นมีบทบาทสำคัญในการให้บริการสาธารณะ บรรเทาทุกข์   บำรุงสุข    แก่ประชาชนภายในกรอบอำนาจหน้าที่ และโดยที่องค์การบริหารส่วนตำบลบาโงยซิแนเป็นองค์กรปกครองส่วนท้องถิ่นที่มีภาระหน้าที่รับผิดชอบพื้นที่   จำนวน 6 หมู่บ้านในเขตตำบลบาโงยซิแน    ซึ่งปัญหาของประชาชนในพื้นที่ก็มีอยู่เป็นประจำที่เกี่ยวกับการเรื่องร้องทุกข์และร้องเรียน ซึ่งทำให้การบริหารงานขององค์การบริหารส่วนตำบลบาโงยซิแน  ต้องดำเนินการปรับปรุงแก้ไขการปฏิบัติราชการในส่วนที่เกี่ยวข้องมาโดยตลอดทั้งนี้เพื่อประโยชน์สุขของประชาชนและให้เป็นไปตามมาตรฐานการปฏิบัติราชการขององค์กรปกครองส่วนท้องถิ่น


ดังนั้น     เพื่อลดปัญหาการ้องทุกข์และร้องเรียนและให้การช่วยเหลือแก่ประชาชนในพื้นที่ตำบลบาโงยซิแน  เพื่อให้เกิดประสิทธิภาพและความสัมฤทธิ์ผลของการดำเนินการ โดยเฉพาะในส่วนของการอำนวยความสะดวกและตอบสนองความต้องการของประชาชนตามแนวทางการบริหารกิจการบ้านเมืองที่ดี       อาศัยอำนาจตามความในมาตรา  69/1   แห่งพระราชบัญญัติสภาตำบลและองค์การบริหารส่วนตำบล พ.ศ.2537  แก้ไขเพิ่มเติมถึง (ฉบับที่ 5) พ.ศ.  2546    ประกอบมาตรา  52 และมาตรา  41  แห่งพระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี   พ.ศ. 2546    องค์การบริหารส่วนตำบลบาโงยซิแน  จึงได้จัดตั้ง “ศูนย์รับเรื่องราวร้องทุกข์และร้องเรียน ”  ณ   ห้องปฏิบัติงาน   สำนักปลัดองค์การบริหารส่วนตำบลบาโงยซิแน  พร้อมจัดวางตู้รับเรื่องราวร้องทุกข์และร้องเรียน   (ตู้แดง)  ณ  หน้าอาคารสำนักงานองค์การบริหารส่วนตำบลบาโงยซิแน    และขอแต่งตั้งให้พนักงานส่วนตำบลผู้มีรายชื่อและตำแหน่งดังต่อไปนี้เป็นผู้รับผิดชอบการรับเรื่องราวร้องทุกข์และร้องเรียน   ดังนี้



1.  ปลัดองค์การบริหารส่วนตำบล
  เป็นประธานศูนย์รับเรื่องราวร้องทุกข์และเร่งรัดการให้ความช่วยเหลือข้อร้องทุกข์และร้องเรียนของสำนักงานปลัดฯ,ร้องเรียน/ร้องทุกข์เกี่ยวกับคณะผู้บริหาร, สมาชิกสภาฯ,พนักงานส่วนตำบลและพนักงานจ้างและเรื่องที่ผู้มีอำนาจใช้ดุลพินิจแล้วเห็นว่าเกี่ยวข้องกับสำนักงานปลัดฯ



2.  ผู้อำนวยการกองช่าง
เป็นเจ้าหน้าที่ประจำศูนย์รับเรื่องราวร้องทุกข์และเร่งรัดการให้ความช่วยเหลือข้อร้องทุกข์และร้องเรียนของส่วนโยธาและเรื่องที่ผู้มีอำนาจใช้ดุลพินิจแล้วเห็นว่าเกี่ยวข้องส่วนโยธา


3.  ผอ.กองคลัง
 เป็นเจ้าหน้าที่ประจำศูนย์รับเรื่องราวร้องทุกข์และเร่งรัดการให้ความช่วยเหลือข้อร้องทุกข์และร้องเรียนของส่วนการคลังและเรื่องที่ผู้มีอำนาจใช้ดุลพินิจแล้วเห็นว่าเกี่ยวข้องส่วนการคลัง


4. นักวิเคราะห์นโยบายและแผน
เป็นเจ้าหน้าที่/เลขานุการช่วยเหลือประจำศูนย์ฯและรับผิดชอบเกี่ยวกับงานธุรการของศูนย์ฯซึ่งอยู่ในความรับผิดชอบของสำนักงานปลัดฯ



5. เจ้าพนักงานการเงินและบัญชี
 เป็นเจ้าหน้าที่/เลขานุการช่วยเหลือประจำศูนย์ฯและรับผิดชอบเกี่ยวกับงานธุรการของศูนย์ฯซึ่งอยู่ในความรับผิดชอบของส่วนการคลัง


5. นายช่างโยธา
  เป็นเจ้าหน้าที่/เลขานุการช่วยเหลือประจำศูนย์ฯและรับผิดชอบเกี่ยวกับงานธุรการของศูนย์ฯซึ่งอยู่ในความรับผิดชอบของส่วนโยธา

โดยให้ “ศูนย์รับเรื่องราวร้องทุกข์และร้องเรียน ” องค์การบริหารส่วนตำบลบาโงยซิแน            มีอำนาจหน้าที่  และวิธีการดำเนินการดังต่อไปนี้


1.  รับเรื่องราวข้อร้องทุกข์ ร้องเรียนเกี่ยวกับการปฏิบัติราชการ อุปสรรค ความยุ่งยากหรือปัญหาอื่นใดจากประชาชน หน่วยงาน องค์กรต่าง ๆ  แล้วทำการประเมิน  วิเคราะห์  ตรวจสอบข้อเท็จจริงเบื้องต้น


2.  ในเบื้องต้นให้ถือเป็นความลับของทางราชการ หากเป็นบัตรสนเท่ห์ ให้พิจารณาเฉพาะรายที่ระบุหลักฐาน  กรณีแวดล้อมปรากฏชัดแจ้ง ตลอดจนชี้พยานบุคคลแน่นอน



3. ประสานการปฏิบัติให้ส่วนราชการในสังกัดองค์การบริหารส่วนตำบลบาโงยซิแน   ดำเนินการตามภารกิจที่เกี่ยวข้องและสามารถขอให้บุคคลในสังกัดส่วนราชการนั้นให้ถ้อยคำหรือข้อมูลเอกสาร หลักฐานใด ๆ  เพื่อประโยชน์สำหรับการนั้นได้


4.  กรณีที่อาจเกี่ยวข้องกับคดี หรืออาจก่อให้เกิดเป็นคดีความได้ ให้แจ้งรายละเอียดเฉพาะ ที่ส่วนราชการเจ้าของเรื่องจะสามารถนำไปพิจารณาดำเนินการต่อไปได้ โดยอาจมีการปกปิดข้อความตามคำร้องบางส่วนก็ได้  ทั้งนี้ หากส่วนราชการเจ้าของเรื่องประสานขอทราบข้อมูลรายละเอียดเพิ่มเติมให้พิจารณาเป็นรายกรณี



5.  กรณีที่เกี่ยวข้องกับเจ้าหน้าที่ของรัฐหรือหน่วยงานอื่น ให้ส่งเรื่องให้หัวหน้าส่วนราชการหรือเหนือกว่าส่วนราชการต้นสังกัดของผู้ถูกร้อง หรือส่งเรื่องให้ส่วนราชการหรือหน่วยงานที่มีอำนาจหน้าที่ในการสืบสวนเรื่องร้องเรียนของส่วนราชการหรือหน่วยงานนั้นเป็นการเฉพาะ


6.  ให้พิจารณาดำเนินการเป็นกรณีพิเศษเฉพาะเรื่อง  ดังนี้


      6.1   กรณีที่เกี่ยวข้องกับความมั่นคงของประเทศ


      6.2   กรณีที่อาจมีผลกระทบต่อชีวิตและความปลอดภัยของผู้ร้อง ให้สรุปสาระสำคัญตาม คำร้องเฉพาะที่ส่วนราชการเจ้าของเรื่องจะสามารถนำไปพิจารณาดำเนินการต่อไปได้ โดยอาจไม่นำส่งเอกสารคำร้องต้นฉบับ รวมทั้งหากมีความจำเป็นให้ประสานหน่วยงานที่เกี่ยวข้องเพื่อให้การคุ้มครองผู้ร้องเป็นพิเศษรายกรณี   ทั้งนี้  หากมีการประสานขอทราบข้อมูลรายละเอียดเพิ่มเติมให้พิจารณาเป็นรายกรณีด้วย



7.  รายงานผลการปฏิบัติงานให้ผู้บังคับบัญชาทราบโดยเร็ว



8.  ดำเนินการอื่น ๆ ตามที่ผู้บังคับบัญชามอบหมาย
ให้ผู้ที่ได้มอบหมายหน้าที่ปฏิบัติหน้าที่โดยเคร่งครัด อย่าให้เกิดความเสียหายขึ้นได
หากมีปัญหาอุปสรรค ให้รายงานผู้บังคับบัญชาทราบตามลำดับ


ทั้งนี้     ตั้งแต่บัดนี้เป็นต้นไป

สั่ง   ณ  วันที่   15   เดือน  มกราคม   พ.ศ. 2559
                                            ( นายมูฮำมัดมุขตา     บาฮี )
นายกองค์การบริหารส่วนตำบลบาโงยซิแน
